ก.ล.ต. ปรับเกณฑ์ขายหุ้นต่อประชาชน
ก.ล.ต.ปรับหลักเกณฑ์การเสนอขายหุ้นรองรับนโยบายการกำกับดูแลการออกและเสนอขายหลักทรัพย์ไปสู่แนวทางสากล
13 ธ.ค. 2553

ก.ล.ต.ปรับหลักเกณฑ์การเสนอขายหุ้นรองรับนโยบายการกำกับดูแลการออกและเสนอขายหลักทรัพย์ไปสู่แนวทางสากล
ก.ล.ต. ปรับปรุงหลักเกณฑ์การอนุญาตให้เสนอขายหุ้นรองรับนโยบายการกำกับดูแลการออกและเสนอขายหลักทรัพย์ไปสู่แนวทางสากลที่มุ่งเน้นความเพียงพอและคุณภาพการเปิดเผยข้อมูล และการส่งเสริมบทบาทหน้าที่และความรับผิดชอบของผู้เกี่ยวข้องให้เป็นไปตามมาตรฐานวิชาชีพ โดยให้ความสำคัญต่อการเปิดเผยข้อมูลอย่างเพียงพอต่อผู้ลงทุน  รวมทั้งส่งเสริมให้ผู้ลงทุนเป็นผู้พิจารณาข้อมูลและตัดสินใจลงทุนด้วยตนเอง   
ดังนั้นผู้ลงทุนจะมีทางเลือกในการลงทุนที่หลากหลายและสอดคล้องกับความต้องการลงทุนภายใต้ความเสี่ยงที่ตนเองยอมรับได้  นอกจากนี้ การปรับปรุงดังกล่าวจะเอื้อต่อการพัฒนาตลาดทุนไทยให้พร้อมรองรับการเชื่อมโยงกับตลาดทุนในต่างประเทศ  รวมทั้งจะช่วยเพิ่มโอกาสให้ภาคธุรกิจสามารถระดมทุนผ่านช่องทางตลาดทุนได้คล่องตัวขึ้น  ทั้งนี้ หลักเกณฑ์ดังกล่าวจะมีผลใช้บังคับตั้งแต่วันที่ 1 มกราคม 2554 
ในการปรับปรุงหลักเกณฑ์การอนุญาตให้เสนอขายหุ้นตามแนวนโยบายข้างต้น  ก.ล.ต. จะยังคงกำหนดให้บริษัทผู้ออกหุ้นต้องไม่มีส่วนเกี่ยวข้องกับธุรกิจที่ไม่ชอบด้วยกฎหมาย แต่จะไม่กำหนดคุณสมบัติในเรื่องการดำเนินธุรกิจและการปฏิบัติตามกฎหมายอื่น ได้แก่ การประกอบธุรกิจหลักเป็นประโยชน์ต่อเศรษฐกิจและสังคม  การไม่มีเหตุสงสัยว่าบริษัทจะไม่สามารถดำเนินงานได้อย่างต่อเนื่องในระยะยาว และการประกอบธุรกิจไม่มีผลกระทบต่อสิ่งแวดล้อมเกินกว่าขอบเขตที่กฎหมายกำหนดอย่างมีนัยสำคัญ โดยจะเน้นให้บริษัทผู้ออกหุ้นต้องเปิดเผยข้อมูลในเรื่องดังกล่าวอย่างเพียงพอ  เพื่อให้ผู้ลงทุนสามารถใช้ดุลพินิจในการพิจารณาข้อมูลเพื่อตัดสินใจลงทุนด้วยตนเอง 
ทั้งนี้ ก.ล.ต. จะยังคงพิจารณาคุณสมบัติในเรื่องการกำกับดูแลกิจการที่ดีของบริษัทผู้ออกหุ้น (good corporate governance) ได้แก่ (1) การรักษาสิทธิของผู้ถือหุ้นและปฏิบัติต่อผู้ถือหุ้นอย่างเป็นธรรม (2) คุณสมบัติ หน้าที่และความรับผิดชอบของกรรมการ ผู้บริหารและผู้มีอำนาจควบคุม โครงสร้างคณะกรรมการบริษัทและการจัดการมีการตรวจสอบถ่วงดุลอย่างเพียงพอ  และ (3) การมีระบบที่เพียงพอที่จะทำให้บริษัทผู้ออกหุ้นสามารถจัดทำและเปิดเผยข้อมูลได้อย่างต่อเนื่องและน่าเชื่อถือ  เนื่องจากหลักเกณฑ์ข้างต้นเป็นเรื่องที่มีความซับซ้อน ซึ่งผู้ลงทุนอาจไม่สามารถเข้าถึงข้อมูลหรือไม่สามารถพิจารณาหรือวิเคราะห์ประเด็นต่าง ๆ จากข้อมูลที่เปิดเผยได้ด้วยตนเอง  
ที่ผ่านมา ก.ล.ต. ได้ดำเนินการมาอย่างต่อเนื่องในการเตรียมความพร้อมผู้เกี่ยวข้องเพื่อรองรับการปรับปรุงหลักเกณฑ์ข้างต้น  และในระยะต่อไปนี้ ก.ล.ต. จะดำเนินการให้ผู้เกี่ยวข้อง กล่าวคือ บริษัทที่ออกหลักทรัพย์  และที่ปรึกษาทางการเงิน เปิดเผยข้อมูลที่มีคุณภาพและเพียงพอต่อการตัดสินใจของผู้ลงทุน  ส่วนบริษัทหลักทรัพย์และผู้ติดต่อผู้ลงทุน จะต้องมีความรู้เกี่ยวกับหลักทรัพย์ที่เสนอขาย รู้จักลูกค้าและเสนอขายหลักทรัพย์ให้เหมาะสมกับลักษณะความเสี่ยงของลูกค้า  โดย ก.ล.ต. จะดำเนินการควบคู่ไปกับการเสริมสร้างความรู้เพื่อสร้างศักยภาพในการลงทุนของผู้ลงทุน รวมถึงส่งเสริมให้ผู้ลงทุนตระหนักถึงความสำคัญของข้อมูลและศึกษาข้อมูลก่อนตัดสินใจลงทุน